Efter en hård julefrokost kan turen hjem med S-toget om natten godt virke søvndyssende.

Det udnytter tyveknægte hvert år, når S-togene kører hele natten efter de store julefrokostdage, og i nat var ingen undtagelse.

Heldigvis var der også vågne passagerer på linje A mod Hillerød, der lagde mærke til, at to nordafrikanere opførte sig mistænkeligt og gik tæt på slumrende passagerer.

Politiet blev alarmeret, og nordafrikanerne anholdt på næste station, hvor politiet fandt dem i besiddelse af tre stjålne mobiltelefoner.

- Vi sigter dem for tre forhold af tyveri fra lommer eller tasker fra passagerne og kræver dem varetægtsfængslet i et grundlovsforhør senere i dag, oplyste efterforskningsleder Carsten Spliid, Nordsjællands politi.

Under grundlovsforhøret blev de to anholdte varetægtsfængslet til den 20. december, sigtet for tre tyverier. Politiet mangler at få anmeldelser fra to af de tre bestjålne.

Anholdelserne skete ved 04.30-tiden og politiet kan ikke udelukke, at der i løbet af lørdagen kommer flere anmeldelser om tyverier.

De anholdte er asylansøgere fra Algeriet. Grundlovsforhøret blev holdt for lukkede døre af hensyn til politiets efterforskning.

Politiet skal nu indhente video-overvågningen fra S-toget, så tyverierne kan dokumenteres fra overvågningen.

- Det er urimeligt, at passagerer bliver bestjålet, når de sidder i S-toget og slumrer. Heldigvis var der gode vidner i toget, som ringede til politiet, siger Carsten Spliid.